PREDKLADACIA SPRÁVA

 Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky, Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá návrh poslancov  Národnej rady Slovenskej republiky  Lucie Ďuriš Nicholsonovej, Juraja Drobu a Natálie Blahovej na vydanie zákona, ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa dopĺňa zákon č. 330/2007 Z. z. o registri trestov a o zmene a doplnení niektorých zákonov v znení neskorších predpisov (ďalej len „poslanecký návrh zákona“).
Ministerstvo k predloženému poslaneckému návrhu zákona uvádza:
Predložená novela má podľa predkladateľa za cieľ vytvoriť nové pravidlá pre posudzovanie bezúhonnosti pedagogických zamestnancov a odborných zamestnancov pri výkone ich pedagogickej činnosti a odbornej činnosti, tak, aby aj zahladenie odsúdenia za taxatívne vymedzené trestné činy bolo považované za prekážku bezúhonnosti.  Podľa navrhovanej úpravy sa bude bezúhonnosť preukazovať odpisom z registra trestov. Navrhovaná právna úprava z dôvodu zavedenia rovnakých podmienok ustanovuje povinnosť predložiť odpis z registra trestov aj učiteľom, ktorí už svoje povolanie vykonávajú, a to lehote uvedenej v prechodných ustanoveniach. V záujme vykonateľnosti návrhu zákona sa navrhuje aj upraviť zákon o registri trestov a to tak, aby osoba, ktorá sa chce uchádzať o zamestnane na pozíciu učiteľa, mohla požiadať o odpis z registra trestov, pričom sa deklaruje aj účel, na ktorý môže byť tento odpis použitý.
 Stanovisko ministerstva
 Ministerstvo zaujíma k predloženému poslaneckému návrhu nasledovné stanovisko: 
 S poslaneckým návrhom ministerstvo  nesúhlasí z nasledovných dôvodov:
1.Prehodnotenie podmienky bezúhonnosti pedagogických zamestnancov a odborných zamestnancov podľa zákona č. 317/2009 Z. z. je témou, ktorou je potrebné sa zaoberať, avšak vzhľadom na zložitosť uvedenej problematiky sa vyžaduje jej komplexné a medzirezortné riešenie. Otázka zahladenia trestov pri trestných činoch, ktoré sa poslaneckým návrhom navrhujú doplniť v § 9 ods. 1, je systémovým zásahom, ktorý je potrebné dôsledne zvážiť a zohľadniť jeho dopady, ako sú napríklad dopady súvisiace so skončením pracovného pomeru v prípade, ak pedagogický zamestnanec alebo odborný zamestnanec prestane spĺňať podmienky bezúhonnosti. Rovnako je potrebné zohľadniť aj finančné zaťaženie pedagogických zamestnancov a odborných zamestnancov, ktorí budú v zmysle novej právnej úpravy žiadať o odpis z registra trestov a s tým súvisiace zaťaženie Generálnej prokuratúry pri vybavovaní žiadostí o odpis z registra trestov. Navrhovanú úpravu možno považovať za potencionálne vhodné riešenie, avšak vytypovanie konkrétnych trestných činov, pri ktorých zahladenie odsúdenia nebude možné uplatniť, by malo byť výsledkom podrobnej analýzy a medzirezortnej diskusie. Ministerstvo predpokladá riešenie uvedenej problematiky pri najbližšej novelizácii zákona č. 317/2009 Z. z., so zohľadnením všetkých súvisiacich aspektov.
2.V nadväznosti na prechodné ustanovenie predloženého poslaneckého návrhu zákona, ktoré ukladá povinnosť preukázať svoju bezúhonnosť odpisom z registra trestov všetkým pedagogickým zamestnancom a odborným zamestnancom, ministerstvo upozorňuje na možnosť jeho retroaktívneho pôsobenia vo vzťahu k pedagogickým zamestnancom a odborným zamestnancom, ktorí preukazovali svoju bezúhonnosť podľa doterajšej právnej úpravy.
3.Primeranosť a systémovosť navrhovaného opatrenia, aby bol pedagogický zamestnanec alebo odborný zamestnanec považovaný za oprávnenú osobu na účely požiadania o odpis z registra trestov, je potrebné dôsledne zvážiť. Súčasná právna úprava získavania odpisu z registra trestov je pomerne striktná z hľadiska subjektov oprávnených žiadať o odpis z registra trestov, ako aj z hľadiska účelu, na ktorý sa má poskytovať. Domnievame sa, že priznanie tohto práva pedagogickým zamestnancom alebo odborným zamestnancov nie je koncepčné, nakoľko ide o početnú skupinu fyzických osôb. Obdobné profesie rovnako nedisponujú zákonnou možnosťou, aby fyzické osoby mali možnosť požiadať o odpis z registra trestov. Podľa zákona č. 330/2007 Z. z. o registri trestov sa odpis z registra trestov vydáva taxatívne ustanoveným orgánom a inštitúciám. Výnimku, pokiaľ ide o fyzické osoby, tvoria uchádzači o zamestnanie súkromných bezpečnostných služieb, keďže ide o zabezpečenie poriadku vo veciach verejných a ochranu bezpečnosti osôb a majetku. Zaradenie pedagogických zamestnancov a odborných zamestnancov do rovnakej pozície si vyžaduje širšiu diskusiu, aj so zapojením zástupcov stavovských organizácií pedagógov. Rovnako je potrebné zohľadniť aj skutočnosť, že v odpise z registra trestov môžu byť uvedené aj tresty za iné trestné činy, na ktoré sa podmienka bezúhonnosti nebude vzťahovať, no pedagogický zamestnanec alebo odborný zamestnanec o nich napriek tomu zamestnávateľa prostredníctvom odpisu z registra trestov informuje. Odporúčame použiť iné, v právnom poriadku používané formy, na preukázanie bezúhonnosti aj pokiaľ ide o zahladenie odsúdenia v prípade dotknutých trestných činov.
Poslanecký návrh zákona bol predmetom medzirezortného pripomienkového konania, v rámci ktorého bolo vznesených celkovo 34 pripomienok. Do medzirezortného pripomienkového konania sa zapojila aj verejnosť. So stanoviskom ministerstva sa stotožnili Ministerstvo práce, sociálnych vecí a rodiny Slovenskej republiky, Ministerstvo vnútra Slovenskej republiky, Ministerstvo dopravy a výstavby Slovenskej republiky a rovnako Asociácia zamestnávateľských zväzov a združení Slovenskej republiky, Úrad vlády Slovenskej republiky a Generálna prokuratúra Slovenskej republiky. Za osobitne dôležitú považujú pripomienkujúce subjekty potrebu odbornej diskusie, a to najmä vo veci rozsahu trestných činov pri posudzovaní bezúhonnosti a rovnako vo veci preukazovania bezúhonnosti pedagogického zamestnanca a odborného zamestnanca.
Odborový zväz pracovníkov školstva a vedy na Slovensku vyslovil nesúhlas s predloženým návrhom zákona, a to z dôvodu zbytočnej byrokracie a finančných nákladov, ktoré sa týkajú pedagogických alebo odborných zamestnancov.
Na základe vznesených pripomienok je potrebné upozorniť aj na ďalšie nedostatky predloženého návrhu, a to:
-	Duplicitná úprava preukazovania bezúhonnosti výpisom z registra trestov v jednom zákone (552/2003 Z. z.) a odpisom z registra trestov v druhom zákone (317/2009 Z. z.) môže znamenať problém v praxi, a to v spôsobe, akým pedagogický zamestnanec alebo odborný zamestnanec bude preukazovať svoju bezúhonnosť, pretože táto jeho povinnosť bude mať rozdielnu úpravu v dvoch právnych predpisoch. 
-	Za relevantné, a z vecného hľadiska opodstatnené, považujeme pripomienky Generálnej prokuratúry Slovenskej republiky, ktorá v zmysle § 1 ods. 5 zákona č. 330/2007 o registri trestov a o zmene a doplnení niektorých zákonov vedie register trestov. Z návrhu zákona nie je zrejmé, akým spôsobom budú žiadatelia o odpis z registra trestov preukazovať fakt, že sú uchádzačmi o zamestnanie pedagogického zamestnanca alebo odborného zamestnanca. Použitie pojmu „obzvlášť závažného úmyselného činu“, je z jej pohľadu nesprávny, nakoľko obzvlášť závažné trestné činy sú vždy úmyselné trestné činy. Rovnako Generálna prokuratúra uviedla, že v rámci legislatívnych zmien plánuje prehodnotiť úpravu inštitútu oprávnenej osoby, a že odpis z registra trestov sa bude vydávať len oprávneným orgánom.
-	Pripomienky sa týkajú aj dôvodovej správy, kde bol vyjadrený nesúhlas s tvrdením, že návrh zákona nemá vplyv na rozpočet verejnej správy. Je potrebné aj zosúladenie Doložky vybraných vplyvov s Dôvodovou správou ohľadom sociálnych vplyvov, nakoľko Doložka vybraných vplyvov uvádza, že predmetný návrh nemá žiadne sociálne vplyvy a Dôvodová správa uvádza pozitívne sociálne vplyvy. 
Záver 
Záverom Ministerstvo školstva, vedy, výskumu a športu Slovenskej republiky odporúča vláde Slovenskej republiky, aby s predloženým návrhom poslancov Národnej rady Slovenskej republiky  Lucie Ďuriš Nicholsonovej, Juraja Drobu a Natálie Blahovej na vydanie zákona, ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa dopĺňa zákon č. 330/2007 Z. z. o registri trestov a o zmene a doplnení niektorých zákonov v znení neskorších predpisov vyslovila nesúhlas.